Gedagte vir die dag: ’n Jaar vol blydskapFoto: cotrugli.org Lees: Psalm 21:1-7 Die wens van sy hart het U vervul. Wat hy gevra het, het U hom nie geweier nie. U skenk hom voorspoed en geluk. U maak hom altyd voorspoedig, U skenk hom oorvloedige blydskap deur u nabyheid. (Psalm 21:3-4, 7) Psalm 21 klink soos ’n Nuwejaarswens wat vervul is. Ons lees van wense wat waar word en drome wat vervul word. Ons kry die belofte van voorspoed en geluk wat op ons wag en veelvuldige gawes asook oorvloedige blydskap wat ons deel gaan wees. Voorwaar dinge wat ons so aan die begin van ’n nuwe jaar graag sal wil hê. Dit is Dawid, die koning, wat hier aan die woord is, en hy besef dan ook terdeë dat alles wat hy hier lys, volledig van God se goedheid en genade afhang. Billy Graham getuig (Die groot boek van Christelike aanhalings Volume 2): “Die onverdienstelikheid van genade en seën maak dat Christene die enigste mense is wat regtig iets het waaroor hulle bly kan wees.” As jy aan Christus behoort, kan jy aanspraak maak op ’n jaar vol blydskap. Ook wanneer dinge verkeerd loop, sal jy hierdie blydskap behou. Dit is ook Dawid wat in ’n lewensgevaarlike tyd in sy lewe steeds kon getuig: “Dié wat swaar kry, sien op na Hom en straal van blydskap, hulle word nie teleurgestel in hulle verwagting nie” (Psalm 34:6). Jou blydskap, indien dit in God gesetel is, het altyd die vermoë om die swaarkry wat dalk vanjaar oor jou pad kan kom, te oorspoel. Hou dus vas aan die blydskap wat God jou sal gee en dank Hom daarvoor. Vader, ek loof U vir ’n jaar van blydskap wat voor my lê. Dankie dat ek, ook wanneer dit nie goed gaan nie, aan hierdie blydskap mag vashou. Amen.